khistorydata/jeongjo-sjw-relations huggingface dataset:
정조 23년 · 목
批以古人之於典憲少而明習及老謹守者必有所以然之由而然卿其勿辭行公
정조 23년 · 강
有政吏曹判書徐龍輔參判李書九進
정조 23년 · 목
以閔台爀爲左尹李益運爲右尹○故監役尹衡俊贈持平
정조 23년 · 목
因囚單敎以旣命狀罷放送
정조 23년 · 강
分揀禁衛大將申大顯漢城右尹姜彛正等罷職
정조 23년 · 목
因禁衛大將望筒敎以動駕在明飭亦施分揀仍卽牌招使之受符京兆堂上亦爲分揀差代望筒亦爲勿施
정조 23년 · 강
遣承旨詣太廟奉審
정조 23년 · 강
親傳谷山馳馬基書本仍詣景福宮奉審文昭殿碑閣
정조 23년 · 목
具翼善冠袞龍袍出便殿親傳馳馬基書本奉于龍亭就東庭祗迎仍爲乘輿陪進出永淸門明政門降輿乘輦出弘化門至太廟洞口降輦龍亭先發就路左祗送乘輦至景福宮降輦乘輿入光化門至文昭殿舊基降輿詣碑閣行禮奉審降階乘輿詣蠶室碑閣降輿奉審訖乘輿至慶會樓舊基降輿入小次
정조 23년 · 강
遣承旨詣養正齋奉審
정조 23년 · 강
詣毓祥宮行酌獻禮詣奉安閣展拜詣延祐宮宣禧宮行酌獻禮詣藏譜閣懿昭廟行酌獻禮
정조 23년 · 목
出小次乘輿由神武門詣毓祥宮入宮門降輿就版位展拜仍行酌獻禮如儀詣奉安閣展拜奉審詣延祐宮行酌獻禮訖乘輿出宮門詣宣禧宮行酌獻禮入齋室召見迎鑾儒生武士及童蒙以豐沛爲詩賦排律同題擬漢新豐父老賀上皇來遊爲表題大風起兮雲飛揚爲古風題使之製進武士則命持弓矢來待闕下其中出身李濟和除備郞申後乘輿出宮門降輿乘輦至彰義宮洞口降輦乘輿入宮門降輿詣藏譜閣行酌獻禮詣懿昭廟行酌獻禮入齋室少頃乘輿出宮門降輿乘輦至太廟洞口降輦陞輦入弘化門至明政門降輦乘輿由永淸門還內
정조 23년 · 강
命駕詣彰義宮時訓鍊大將徐有大不爲扎駐作門委折査實草記
정조 23년 · 목
兵曹判書李在學啓言今日大駕詣彰義宮時訓鍊大將徐有大不爲扎駐於作門而徑先進詣於先廂陣上擧行顚錯請記過敎以標信宣傳官必有錯傳而然其委折査實草記
정조 23년 · 강
遞同成均鄭民始金文淳
정조 23년 · 목
大司成李晩秀啓言文廟修改在於今十五日本館堂上例爲進參而其日卽兩本宮衣幣封裹日也臣以閣職進同知館事金文淳以禮曹判書進同知館事鄭民始未肅拜無以推移進參矣敎以同成均竝許遞令該曹口傳差出
정조 23년 · 강
遞承旨尹東晩仍任前承旨李魯春
정조 23년 · 목
敎以奉命承旨許遞仍令該曹口傳付軍職前承旨李魯春仍任牌招入直
정조 23년 · 강
遞承旨金祖淳以鄭尙愚代之前望也
정조 23년 · 목
祖淳不爲仕進敎以旣知其實病許遞前望單子入之
정조 23년 · 강
考下豐沛儒生應製試券施賞有差
정조 23년 · 목
賦居百三上進士金碩鉉書傳一件賦三上幼學金頤淳等二人表居首三中進士柳聖源各五倫行實一件詩居首三上幼學申在植史記英選一件排律居首三中進士李台升杜律分韻一件賦三中幼學南駿行等四人詩三上幼學張錫中各朱書百選一件賦草三中幼學黃基晩等四人詩三中生員金炳翼等三人排律草三中幼學李箕樂各奎章全韻一件賦草三中幼學金履實詩三中進士洪達榮各陸奏約選一件賦三下幼學金遠根等六人表三下前參奉沈來永等二人排律三下幼學閔毅顯賦草三下幼學沈纘鎭等九人表草三下進士柳諫等五人詩草三下幼學南駿應等四人各紙一卷古風居首三上童蒙金壽孫簡紙三軸筆三枝墨一笏三中童蒙沈叔麟等二十三人各簡紙二軸筆二枝墨一笏三下童蒙沈七金等二十一人各簡紙一軸筆一枝墨一笏未入格賦三十六人表九人詩十二人古風十人各簡紙一軸賜給
정조 23년 · 강
汰宣傳官李東善鄭周誠任聖皐李栻
정조 23년 · 목
兵曹啓言謹依下敎査問於標信宣傳官李東善處則以爲大駕詣彰義宮時軍兵之環衛作門等節果以標信分付擧行而至於大將扎駐事未及別白知委致此顚錯之擧云先廂大將之不爲扎駐旣由於不善知委則宣傳官疏忽之罪極爲駭然請令該府拿問處之敎以雖不別白知委作門外無大將中軍可謂初聞而宣傳官旣以不善往傳直告則罪在於宣傳官拿處亦輕矣爲先汰去不能檢飭之承傳宣傳官等一竝汰去該將臣則事關師律非遞罷之罪事實又云如許分揀
정조 23년 · 강
召見戶曹判書趙鎭寬于便殿
정조 23년 · 강
命九日製明日設行於春塘臺
정조 23년 · 목
敎曰九日製設行於明日而親臨然後例爲賜第春塘臺當親臨而儒生通方外應試分由靑陽門月覲門集春門入門而平明懸題隨捧隨考仍於儒生在場內時出榜東西題板各揭表賦居首者當賜第矣試官則右相爲命官文衡時原任閣臣中亞卿以上時任文任舊選抄啓文臣中卿宰爲讀券官時原任閣臣下大夫以下時任玉堂時抄啓文臣爲對讀官以此分付
정조 23년 · 강
以李秉鼎爲藝文提學秉鼎及徐邁修爲同成均幷口傳也
정조 23년 · 목
敎曰在外文任許遞令該曹口傳差出待下批牌招○敎以今日政新除授館堂待下批牌招
정조 23년 · 강
命訓鍊都監習陣無論念前後今朔再次皆爲之
정조 23년 · 목
因訓局習陣頉單子有是命
정조 23년 · 강
遞承旨李晩秀金達淳沈象奎以閔台爀李書九徐有聞代之前望也
정조 23년 · 목
敎以承旨中當入試望人竝許遞令該曹口傳付軍職其代前望單子入之待下批牌招察任
정조 23년 · 강
罷上護軍金載瓚職重推前承旨尹東晩
정조 23년 · 목
備局啓言卽見上護軍金載瓚辭職上疏謄本則有敍命遽降樞銜忽侈之語而向來收敍之後未有樞府除旨奏御事體至爲嚴謹崇品重臣之有此不審不可無責施以罷職之典當該捧納承旨請從重推考允之
정조 23년 · 강
御春塘臺行九日製試官李時秀洪良浩李秉鼎黃昇源徐龍輔鄭大容李晩秀李集斗李祖承李益運金達淳金祖淳沈象奎金近淳李存秀韓用鐸南履翼洪樂安趙弘鎭曺允遂金熙周金履載具得魯金熙洛李英發洪奭周李弘謙
정조 23년 · 목
具翼善冠袞龍袍陞座試官率應試儒生入庭行禮訖以擬宋陸游謝執殳觀北伐秉筆記東巡爲表題今日朝廷頒汲黯爲賦題限午時入門七千九百五十三人收券賦一千六百三張表三百四十三張
정조 23년 · 강
遞副總管李義弼李鎭復鄭觀采以李集斗金達淳李潤慶代之口傳也
정조 23년 · 목
兵曹判書李在學啓言副總管李義弼李鎭復鄭觀采俱有實故今日侍衛不得備員合有變通之道矣敎以竝許遞口傳差出
정조 23년 · 목
右議政李時秀啓言合考試券諸試官例不敢先爲考評而讀券官李集斗所上試券多有墨抹處事甚未安請推考從之
정조 23년 · 강
以李在翼爲金堤郡守口傳也
정조 23년 · 목
全羅監司趙宗鉉以金堤郡守金相穆遭父喪馳啓敎以令該曹口傳差出待下批卽爲下送
정조 23년 · 강
科次九日製試券命明日更試表題
정조 23년 · 목
敎曰九日製賦居首生員申慶會直赴殿試之次進士李東師直赴會試之次生員徐有聲給一分表則所作多未合格在前如此之時有更試之例兩題各取一人亦旣有命明日當更試表題而今日旣親臨明日則承旨與泮堂持御題試取於今日設場處捧券以入試官則大臣文衡文任爲讀券官對讀官以閣臣入直玉堂爲之儒生入門集春門爲之試紙用大好紙事分付
정조 23년 · 강
命守門將李潤九卞鍾翕決棍
정조 23년 · 목
潤九等以雲劍差備失其信地也
정조 23년 · 강
全羅監司趙宗鉉以耽羅漂倭問情啓
정조 23년 · 목
該監司狀啓以爲濟州漂倭由陸順付時問情官長興府使朴孝晉護送差使員古今島僉使金億亮差定防護供饋之節各別擧行之意申飭於沿海營邑矣卽接右水營虞候金坪長興府使朴孝晉聯報內濟州漂倭領來差員旌義縣監文躍淵及倭學黃瑥通事黃大洸領護今八月二十六日到泊梨津倉前洋時値夜深翌日天明虞候府使與右水營譯學趙得玹問情次入往船中則彼人合爲十九名而皆削顱髮餘存後髮合總於腦上以密油塗之頭無所着而身着小袖長揮衣或靑白斑布或甫羅斑布或純靑布察其儀形衣樣則的是日本國人姓名年歲居住及衣服雜物等成冊中開錄問情記粘付上使云今以問情諸條參互於濟州前牧使曺命楫謄報中初問時所答辭緣則別無差爽故問情記開錄于後而彼人所經沿路毋論島陸愼密護送使不得知其地名者乃是嚴邊情之意而今此問情記中禾北浦楸子島所安島等諸處彼人先自知得指名以答者可知其同船領來之人私相說及揆以事體誠極駭然當該領騎旌義縣監文躍淵不能檢來之罪令攸司稟處倭學通事等則自本州各別嚴棍懲治之意發關分付沿海各邑鎭護送供饋等節更加申飭亦爲措辭文移於嶺南道臣以爲轉送東萊之地○問情記問儞們是那裏人答日本國薩摩島人問居生於薩摩島內耶答俱是薩摩所掌麻兒島人問儞們共是幾人答俺等原是二十六名問儞們二十六人同船而只十九人漂到是何委折答漂到之際七人渰死問儞們何月日因何事乘船往何處遭甚風漂流何處耶答七島土土稅例納於薩摩島守而俺等以船業之人取船價今年三月十六日往七島載白米二千六百包六月二十六日自七島出船往薩摩島同月二十七日忽遇東北大風不得制船隨風盪漾七月初三日漂到貴國旌義地方新山村前洋問七島是何地方答薩摩島所屬島問自麻兒島距七島自七島距薩摩島水旱路各爲幾許里耶答麻兒島於七島七島之於薩摩島初無陸路只有水路各二百里問今年三月十六日自麻兒島開船往于七島則六月二十六日發船何其遲滯也答每當春節七島土稅島人自相收合給于船主故自然遲滯也問麻兒島及七島俱有官長耶答薩摩島只有島守一員而麻兒島及七島以薩摩島所屬故無官長問儞船所載米爲二千六百包云則船價爲幾許耶答五百包問所載米二千六百包爲原納耶船價亦入其中耶答船價亦入其中問一包爲幾斗耶答二斗五升爲一包問一升容入爲幾許耶答平升二升五合爲一升問儞等部牌中烙痕與午字牌牌同然外此文字草書難解其中正書可記者或書以山川大番四字或書以揖宿摺之濱五字取何義而然耶答俺等俱是無識未知某字爲何義而至於午字取戊午之午字山川大番及揖宿摺之濱等字乃是俺等所居小地名問自濟州那日發船答今月二十二日自同州禾北浦發船今二十六日泊此問其間五日在於何處答二十三日入泊靈巖楸子島二十五日泊所安島昨日到此問彦右衛門儞獨以小袱如物裹之長掛項前暫不解下何故耶答此是船神畵像我國船人奉置于船中以爲尊崇而船已破碎無處可置移奉身上問儞們姓甚名誰年紀多少答俺等本不用姓名只書名字以納彦右衛門年四十權三年三十八與助年四十六嘉右衛門年三十九新吉年二十六三五良年三十二彌四良年三十十助年二十八七良尤衛門年四十二龜次良年二十六淸藏年三十八平十良年三十六新尤衛門年三十九七兵衛年三十三伊勢太良年二十三休治良年二十四助市年二十六三尤衛門年二十五五良年二十三問自薩摩島距大坂城水旱路各幾里答水旱路各爲三百里問自薩摩島距江戶爲幾里答水旱路亦爲五百里問自薩摩島距對馬島各幾里答初無陸路只有水路二百六十里
정조 23년 · 강
行藥院入診及次對于誠正閣召見全羅左水使李膺運
정조 23년 · 목
日次請診也○予曰近來侈風漸長雖以日前享班所見言之未通淸及參下文官皆着朝服蓋四品以上朝服五品以下黑團領自是例也故儀註本如此而今則承文參下人無難着之此亦侈弊之一端豈成說乎憶昔先朝予陪進廟庭時見之則侍從之着朝服者未半居然數十年之間侈習之日滋至於如此且在前則有木紅貢緞廣織等朝服故重臣朴宗甲在春坊時亦着木紅廣織至於近日則全用杭羅又或有紅苧朝服者而苧之染紅必取色鮮且色旣易渝弊又改爲故所費反高於杭羅云矣且以煖帽言之貂帽亦是命德之器其品之截然殆同軒軺如醫譯輩則以賜送也故雖或着之而文之未經佐貳者武之巡將無不着之不惟是也甚至壽職者亦皆效尤衣章等級之不明莫此爲甚矣大抵朝衣雖不必麤陋亦不當華侈若服不稱德而徒爲粲粲衣裳則實非相稱之道矣凡人德行蘊諸中然後自有粹面盎背之效雖服華美之服乃可相稱而若無是德徒是粲粲衣裳則反有服不衷之譏矣秉模曰聖敎至當矣朝服貂帽今人多不識古例認以爲不可不着若聞今日聖敎則此弊之矯革似不難矣煥之曰朝服一款著爲一定之式然後可無斑駁之弊執禮大祝外執尊齋祝以下竝令勿着如杭羅則已製者則不必禁之矣予曰齋祝中亦有待從玉堂人則亦難著一切之法今番西班卿宰三數人外皆不着朝服不當着者着之當着者不着此亦關於朝儀之一端矣如欲禁奢侈則杭羅朝服禁不禁猶屬餘事所謂時體每有所自出之處一人先之百人效尤先從其所自出之處矯捄則彼效尤者自可不令而禁之矣秉模曰果如聖敎矣予曰法筵朝儀何等嚴重而近來每一大朝會便有一番做錯日前謁聖齋宿時侍衛之雜亂姑勿言而至有承宣坐樣之欠敬此無他今之人在家無行檢之工故出而公座亦然事雖微細豈不可悶乎有司堂上李書九曰湖南結役前道臣李得臣有所釐正而姑未施行今則前道臣出疆在邇勢將使之往復時道臣從便擧行矣予曰湖南結役事昨年筵敎已付之廟堂與道臣俾南民得除一分之弊而訖今無一事釐正寧有如許道理乎前完伯辜負極矣自兼司書時予之庇覆何如向來爲諫長時予所拯濟又何如至今生成曲費造化意謂此重臣多㤼而特除完伯矣莅任以後廉聲未聞無一半分釐弊之事反有種種生弊之端而雖以結役事言之全不致意草率彌縫至有所謂從前所無之考結債等說百人雖辜負此重臣稍念所經歷之事則豈敢若是無嚴乎乃有如許罪過而猶自準瓜而歸今爲秋判又將晏然爲專對之行矣凡人之無忌憚者每由於有所憑恃於此於彼隨其所利而輒有憑依雖有罪過睯不知畏殆若莫敢誰何者然如此而其能終逭於罪戾乎顧予近日精神漸不如前朝爲者暮遺竝與眼力觀於日前親押時卿等庶可知之凡事皆然事關民隱一念慥慥旣發端之言必欲踐履今予一副當規模在此以是寢室之壁列書已發令而未施行之條件以爲備忘忽之一助則況於湖南結役爲一大民弊處其可不記有而前此筵席旣以一任之欲觀擧行之如何而已設言於卿等何可更爲提問乎今所謂擧行者如此雖其所謂釐正者不問可知爲孟浪今日朝廷敢售如許所爲乎
정조 23년 · 강
命前注書洪奭周罪名蕩滌仍任牌招注書李弘謙望筒勿施
정조 23년 · 강
許副內局都提調李秉模
정조 23년 · 강
推掌令鄭澣副校理洪樂安
정조 23년 · 강
命時囚皆令今日捧供
정조 23년 · 목
敎以滯囚可悶時囚皆令今日捧供待判下仍爲議處照律金吾堂上中時無職名人令該曹付軍職
정조 23년 · 강
罷大司諫宋銓職
정조 23년 · 목
敎以庭候不參次對不入之當該諫長罷職
정조 23년 · 강
重推江原監司南公轍仍命該道災實狀本勿施使之分等狀聞
정조 23년 · 목
左議政沈煥之啓言此江原監司南公轍災實狀啓也道內豐儉不爲分等仍以爲事目災八十結外不足災一百十一結八十五負三束依數準請事請令廟堂稟旨分付矣本道年事雖曰稍熟狀辭所論不無峽野之優劣則竝與稍實之次而全不區別者殊甚疏忽該道臣請從重推考原狀啓勿施更令詳細審察從速分等狀聞後稟處從之
정조 23년 · 강
命廣州府災結加俵依狀請施行
정조 23년 · 목
左議政沈煥之啓言此廣州留守金思穆災實狀啓也以爲本府今年穡事均之謂登熟各面之些少災頉固無等分之可論而合計今未移舊覆沙乃爲四十四結九十九負五束較諸地部劃下十結則不足爲三十四結九十九負五束依此數特許加劃事請令廟堂稟旨分付矣所請旣爲些略流來舊頉之竝擧於年分亦有已例請依所請施行從之
정조 23년 · 강
命關東橫城安峽兩邑還太從略換穀後狀聞
정조 23년 · 목
左議政沈煥之啓言關東災實狀啓才以勿施之意仰達而後錄條件中橫城太還限三千石以租粟換作安峽太還限一千石以小豆換作事開倉在卽不可不及今稟定矣穀名換作本宜難愼而皮穀則每多無實小豆則亦是貴種兩邑四千石之一時換作反有來頭生別弊之慮令道臣詳察事情今年則姑爲從略準折換作後穀名石數更爲條列登聞之意請分付從之
정조 23년 · 목
左議政沈煥之啓言惠廳堂上未差之代行禮曹判書金文淳差下請使之察任從之
정조 23년 · 강
以李漢豐差宣武祠句管堂上
정조 23년 · 목
左議政沈煥之啓言宣武祠句管堂上以皇朝人及忠臣子孫中文蔭武從二品以上隨闕差下廟堂主之俾遵其任事曾有傳敎矣今方有窠行護軍李漢豐請差下使之察任從之
정조 23년 · 강
命左議政沈煥之廟務草記稟處時倣用憲肅公金致仁文肅公蔡濟恭之例使有司堂上贊助
정조 23년 · 목
左議政沈煥之啓言臣復叨重任冒膺恩命亦已有日矣豈不欲策勵駑鈍殫謁心膂仰答聖眷之萬一而惟其庸闇空疏自在少壯未嘗經心於當世事務況今狗馬之頹齡奄過桑楡之斜暉加以疾患侵凌精力銷耗朝晝事爲茫如夢寐尋常酬接輒多顚錯而乃欲擔夯廊廟之重務參贊民國之大計則雖自謂白首丹忱仰攀千載之盛會俯殫平生之微分吁亦迂矣夫國之置相蓋將以彌綸世道經濟國事而如臣之旣謬且衰將焉用哉世敎之汚隆國勢之安危古所云大臣在者只謂其備中書之軒裳犯九衢之鍾漏已乎此猶言其大者至於典章凡例之微簿書期會之末亦難領略而署其尾若不早自引退則外而朝體墜傷內而國計悠謬其所以負聖明重畀之隆恩招士友四至之公議者臣無能逃罪於百世之下以我殿下曲遂萬物渾爲生成之仁竊庶幾俯鑑衷懇特垂體諒以幸公私是臣區區之望也敎以自來中書常規凡有草記之稟覆首相主之左右相莫或代斲則有司堂上尤何敢替行乎此所以近飭籌司使之遵守常規也後人之觀籌司草記文蹟者不問知爲其時首相之文以是追編文稿也不疑而取而錄之然而年前二三故相或以年至耆耉或以不嫺簿牒請令有司之臣贊助果許之蓋於故相申文貞時有竝與簿牒題決一委有司爲之之可據也常規不可闊狹而雖罕亦或有其例故相金憲肅蔡文肅兩例中從便倣用
정조 23년 · 강
長陵明春植木時所入物力命以禁衛營取用
정조 23년 · 목
行護軍申大顯啓言長陵來龍農路二處補土鋪石後托農路一處補土防塞水口潮水往來處築垌之役九月初二日始役初九日告訖而至於防塞處及築垌處待明春當爲植木其時將有所入物力此則不可不預爲稟定故仰達矣從之敎以禁衛營取用
정조 23년 · 목
鄭澣避嫌略曰臣於賓筵趨簉之際去就顚錯致煩聖敎滿心慚悚請命遞斥臣職批以生疏所致爾則爲先從重推考
정조 23년 · 강
罷全羅左水使李膺運職
정조 23년 · 목
掌令鄭澣啓言全羅左水使李膺運奏對多有顚錯請罷職從之
정조 23년 · 목
承旨鄭尙愚啓言掌令鄭澣進前之時傳啓之際俱有失措事甚未安請推考從之
정조 23년 · 강
掌令鄭澣避嫌賜批
정조 23년 · 목
避嫌略曰臣於奏對之際做錯非細至被承宣請推之擧滿心慚恧靡所容措請命遞斥臣職批以勿辭亦勿退待
정조 23년 · 강
命壯勇營軍兵習陣後日次爲之
정조 23년 · 목
因本營習陣單子有是命
정조 23년 · 강
戶曹參判尹東晩疏辭新資賜例批
정조 23년 · 목
以閔昌爀爲大司諫昌爀及兪漢寧李義鳳竝新通金憙爲內局都提調李邦榮爲同知金璿爲全羅左水使
정조 23년 · 강
命文臣專經講以武臣殿講日爲之
정조 23년 · 목
政院以十一日專經文臣殿講取稟敎以專經武臣殿講日同爲之漢學殿講亦於同日爲之而專經講以正音應講則漢學講自可兼行以此分付
정조 23년 · 강
戶曹以景福宮神武門改建擇吉啓
정조 23년 · 목
該曹啓言景福宮神武門改建吉日令日官池景喆推擇則今十月十二日卯時爲吉云請以此日時擧行允之
정조 23년 · 강
命海西各邑鎭官門聚點時執頉處當該守令邊將竝重推
정조 23년 · 목
兵曹啓言卽伏見黃海監司朴基正兵使鄭學耕狀啓則道內各邑鎭團束軍兵今秋官鎭門聚點時谷山信川長淵康翎黃州鳳山新溪䔉山東里位羅文城等十一邑鎭軍裝服色間間渝破行伍又或不齊海州豐川松禾安岳兔山等五邑或火藥不猛或弓箭破傷各該邑鎭次知監色等從輕重棍治後執頉軍物火藥修繕改搗之意嚴飭爲辭矣軍器什物係是陰雨之備而常時不能修改致有此執頉之擧其在戎政誠甚疏忽執頉邑鎭當該守令邊將請竝從重推考允之
정조 23년 · 강
許施副修撰金熙周乞郡
정조 23년 · 목
吏曹啓言副修撰金熙周家貧親老菽水難繼之狀卽通朝之所共知許畀一邑俾遂便養允合於孝理之政從之
정조 23년 · 강
命京畿災結依狀請更爲加俵
정조 23년 · 목
京畿監司徐鼎修狀啓以爲道內新舊災頉更取各邑槪狀十分商度就其中不可不闊狹處約綽加俵其數爲一百八結竝與已磨勘之數而合爲一千一百八十四結請令廟堂稟處敎以依狀請施行事回諭
정조 23년 · 강
命時囚閔師宣等議處
정조 23년 · 목
義禁府啓言寧海前府使閔師宣原情以爲渠在官時今三月十二日本邑磨屹津洞民手本內津民林任太等八人同日漁採次出浦之際猝遇惡風全船覆沒云故面任等招致査問則以爲近洋之地風浪大作渰沒之狀津民皆見的實無疑云聞極驚慘卽爲馳報於巡營與水營又爲文移於沿海各邑以爲屍身拯出之地而竝與船板而竟未推尋何幸上項八人漂到日本擧皆生還身爲地方官境內漂民死生未能査實徑先報營至於登聞渠疏率之罪死無所逃云曾經侍從請議處允之又啓言平康縣監趙鎭宣原情以爲渠今正月赴任本縣考閱囚案則昆陽郡流三千里罪人黃龍雨前已受由還鄕不爲逢點故卽差保授主人使之捉來矣經月虛還稱以方痛輪疾其子宗根來訴其父病危萬無作行之望云前後送人督促者至再至三矣拖至七月仍爲物故自昆陽郡檢驗移文來到莫重配囚之受由者渠赴官多月未能督還竟至物故於本土渠不職之罪實合萬殞云請議處允之又啓言三陟前營將張宅基原情以爲渠猥叨營將之任濫帶本府兼任今五月間蔚山船人漂到鬱島之畔不知法禁之重伐竹採鰒極其狼藉而身爲兼官茫然不知不能檢飭渠溺職之罪死無所辭云請議處允之
정조 23년 · 강
命卒承旨韓用和別致賻
정조 23년 · 목
敎曰前承旨韓用和卽予桂坊中優待者蓋以其人之老成今聞作故可惜侍從致賻外令該曹別給○戶曹啓言前承旨韓用和米二石木三疋布三疋侍從致賻外別爲題給
정조 23년 · 목
僚屬金羲淳申大羽入參講說見講學廳日記
정조 23년 · 강
遞承旨金履永以金羲淳代之前望也
정조 23년 · 강
命來十六日日次儒生殿講文武臣殿講日同爲之
정조 23년 · 목
政院以來十六日日次儒生殿講日次啓稟敎以文武臣殿講日同爲之處所熙政堂爲之
정조 23년 · 강
放咸從府定配罪人金商岳
정조 23년 · 목
平安監司韓用龜以咸從府定配罪人金商岳到配事馳啓敎以此狀啓之姑爲留中蓋爲法則施而情可恕放送施以奪告身之律其外諸人之竝勘事關夜禁欲用一切之典而首犯旣放餘亦罪名以次律施行○義禁府啓言咸從府定配罪人金商岳告身盡行追奪放送事分付該道道臣而前監察李龍柱丁藎祖李弘源尹東壽張彦極鄭時善柳豐達洪聖源朴魯榮李仁行李基岳等請以次律前勘杖八十幷以公罪施行允之
정조 23년 · 강
命時囚捧供令次堂擧行
정조 23년 · 목
因濟州前牧使曺命楫囚單敎以時囚今日捧供待判下仍令赴坐堂上草記照律○政院啓言義禁府都事來言時囚當爲議處照律而判義禁洪檍知義禁趙鎭寬身病猝重次堂例不得擧行云請判義禁洪檍知義禁趙鎭寬竝卽牌招敎以令赴坐次堂擧行
정조 23년 · 목
政院啓言昨日廣州府災結加請稟處擧條中有一字誤書處原擧條改付標以入而當該注書所當重勘本院請推外無他罰何以爲之乎敎以爲先推考
정조 23년 · 강
勘放時囚曺命楫等
정조 23년 · 목
義禁府啓言濟州前牧使曺命楫原情以爲本島各樣橘木枯損於丙辰祁寒而靑橘枳殼被損尤甚三邑所存靑橘未滿十株枳木則四十公園無一見在只有私園三株而靑橘之丁巳戊午進上時全島所出數止於二百七十箇枳實之昨秋所結不過七顆則私商之依舊賣買未知有何別般隱情而身爲守土之臣莫重御藥至於闕封論其罪犯萬戮猶輕云所當請刑而曾經閫帥請議處允之又啓言原州前判官趙鉉原情以爲渠於己酉二月待罪原州判官同年八月初三日以差使員入京十五日還任則其間元有朋已爲入葬於黃哥墳山近處而其時不在官次故黃哥之呈訴元家之勒葬無由決處還官之後所當更査公決而未能摘發禁斷此莫非不職之罪云請刑推得情敎以除刑推議處又啓言寧海前府使閔師宣境內津民之漂流初不詳探其死生只憑洞任之來告徑先報營致使莫重登聞之事終至爽實之境揆以法意誠甚駭然以詐僞律杖八十收贖告身盡行追奪徒二年定配私罪施行敎以錯報非瞞報詐律豈當乎卿等推考律官更觀前頭當嚴治該囚則削職放送以嚴邊政又啓言平康縣監趙鎭宣定配罪人之子葬給暇旣是法外則固當嚴飭捉還任其留滯不卽督還竟至物故於渠家者揆以法意殊極可駭以此照律杖八十收贖奪告身三等私罪施行敎以逃躱在於前官時揆以法理不可勒勘當律仍爲物故亦非該倅之所知以公罪功減一等又啓言三陟前營將張宅基潛入鬱島法意至嚴奸民冒犯若是狼藉則固宜摘發報營窮覈重繩而矇不覺察終至現發於他道者誠極駭然以此照律杖一百收贖告身盡行追奪私罪施行敎以一時兼官稍異於該倅罷職放送又啓言時囚罪人曺命楫杖一百收贖告身盡行追奪放送允之敎以如有功議各減一等又啓言時囚罪人趙鉉杖八十收贖奪告身三等放送允之敎以如有功議各減一等又啓言時囚罪人趙鎭宣功減一等杖七十以公罪收贖放送敎以使之待城門開還官又啓言曺命楫功減一等杖九十收贖奪告身四等趙鉉功減一等杖七十收贖奪告身二等
정조 23년 · 강
命淸北都試居首人直赴殿試
정조 23년 · 목
兵曹啓言觀此平安兵使李儒敬啓本則淸北馬兵都試時金奉屹居首云似當依法典直赴殿試而係干恩典請上裁從之
정조 23년 · 강
命判府事李秉模掃墳時澆奠牀令東伯措備
정조 23년 · 목
敎曰李判府引中書大臣之間得就閒西樞者楸行從便往來之故例有筵懇許之今日欲發行云沿路雖不支應大臣親山省掃時澆奠牀依例措備之意下諭東伯
정조 23년 · 강
命領府事金憙家遣御醫問疾
정조 23년 · 목
敎曰向見附奏知其所愼之難強間從內閣問訊而老人之調補莫若蔘料連山領府事家遣御醫持藥物問疾以來
정조 23년 · 강
許副領府事金憙兼帶內局之任
정조 23년 · 강
遞承旨沈象奎以李基讓代之前望也
정조 23년 · 강
推宣傳官鄭周誠承旨鄭尙愚
정조 23년 · 목
周誠以江華府給代木預賣首犯褊裨金有安嚴棍事馳啓敎以經歷擧條中鄭哥何乃不爲擧論宣傳官捧納承旨推考此狀啓還下送
정조 23년 · 강
改差兵曹佐郞李奎鎭
정조 23년 · 목
因監軍單子敎以在外郞廳改差令該曹口傳差出
정조 23년 · 강
命水原府災結加劃依狀請施行
정조 23년 · 목
備邊司啓言卽見水原留守徐有隣災實狀啓則以爲本府穡事總而論之則優可謂之中熟如此之歲只當以事目災量宜分俵而秧苗被旱枯損不得移揷者有之堰畓因醎消瀜不得刈取者有之又有最晩移未發穗之類合而計之則恰爲一百四十結地部劃下二十結外一百二十結特許加劃事請令廟堂稟旨分付矣本府地多沿野晩移之稍夥事勢固然流來舊頉前雖蠲減今災加請亦不爲過請依所請施行以爲一一均俵之地允之
정조 23년 · 강
進賀兼謝恩正使趙尙鎭副使徐瀅修以頒赦詔順付形止馳啓
정조 23년 · 강
命進賀謝恩兼付冬至行與否令廟堂草記
정조 23년 · 목
敎曰使行先來狀本出來而勅行順付於使行回便云然則進賀兼謝恩當於冬至行兼付而冬至使爲謝恩使乎明日籌坐詳議草記事言于廟堂
정조 23년 · 강
大司諫閔昌爀上疏辭職仍陳貽謨求賢之道及辨誣諸條賜批
정조 23년 · 목
疏略曰惟我元子宮睿質夙就文思穎達其將長發其祥永綏天祿矣凡在臣隣愛德祝釐之忱大小惟均而伏況以殿下軫宗祊之托念貳極之重訓迪成德宜無所不用其極然臣愚過慮竊恐保護踰於矜式口體先於性質或使暬玩昵御雜進而汨其心目拂士正人罕接而間其薰陶致失蒙養之方而易缺群黎之心也竊瞷聖上不遺裕昆之道敦召林下宿德之士旁求野外蘊櫝之人思與之共導睿質益篤邦祜而第伏見山林倚毗之賢尙遲于于而進草茅延攬之彦未見逐逐而來以至肄講之筵莫覩彙征之美豈非昭代之欠典乎伏願殿下內而益懋克儉而克勤以盡導迪之方外而母忽勞徠而招延俾各矯揉以正而時以政事注措之符君德而合時宜者辟咡而詔之以爲博經傳而賅物事巨細無遺之敎馬嗚呼明義一書卽我東麟史也凡藉手而事殿下者舍是書而奚以哉有一反是則冠裳而禽獸也若論今日是果何如世道耶平居無事則口是心非而束閣不觀出而要世則假義而夸名躐等媒進滔滔一世皆入於其然不然之間朝象之不靖民志之不壹職由是也殿下於是徒軫龍蛇而赤子不念羸豕之躑躅喣濡失於涵貸剛克欠於乾斷以致義理晦塞日月薄蝕不復知有大書特書之大文字於天地之間嗚呼痛哉惟殿下闡明聖學扶奬道敎固無遜於古昔聖哲而臣竊謂文勝武弱正如齊魯之委靡而其流之弊有所云洋學者出而將竝與堇存之人紀而滅絶之豈不岌岌乎殆哉若使懲討必行而不掩以私儒術克明而各安所樂則舍康莊而趨歧路宜無是理儒術上闡明則殿下固已盡之矣而懲討之不嚴卽所以茫無隄防而駸駸至於正道茅塞而邪說橫流也伏願殿下罪其罪而人其人母違大聖人四罪而天下咸服之休焉嗚呼上天之載無聲無臭四時成焉萬物育焉惟我殿下以天縱之聖御君師之位體天行道治化肸蠁則爲今日臣子者咸囿於樂育陶鎔之內而不敢贊一辭正如七十子之服孔子也然奈之何義理不明倫綱墮地粵自戊己以來手勢蹈襲凶謀傳授至使聖德未闡聖志難明而聖誣益憯臣雖刻心瀝血無以洩其憤痛之萬一也嗚呼惟我殿下睿學之精一而剖析於毫釐聖孝之源百而盡美於節文允矣人倫之至合乎天理之明誠意之惻怛大義之光正足以有辭於天下後世是豈小人之腹所可蠡測哉太廟之親祼不以寒暑而代攝園陵之展誠每當春秋而躬將兢兢於重祀典之禮孜孜於順慈旨之誠推以格天之睿孝祗行遷園之縟禮情文儀物莫不畢擧而惟彼華城一區密邇仙寢處三南喉呃之要而無名山大川之限則設百雉崇墉之固爲萬世控護之圖者事蓋有待而非得已也伏況財發內帑而不費經用之力丁皆雇役而兼寓濟荒之策八城晏然四載告功此殆亦天地神人之所默佑而無異辭於天下後世者也瞻北壇而復雪之義難忘睠西京而風泉之思每切奬忠義死節之士而扶植頹綱錄淸白尙廉之裔而勸勵貪夫愼爵賞以杜倖門奬廉恥以勸骫骳至於重農之德音蠲稅之恩綸歲以旁午無遠不曁而一雨一暘每關聖衷田功康功克念民天宵衣旰食罔敢或忽殿下之於孝理政化殆無餘蘊而以論儒敎則稗官奇文不使購於燕市聖經奧旨惜未發於前人刊印屢行發揮益明而挹杏壇絃誦之音標考亭淵源之美崇是書而明其志導一世以棫樸菁莪之化正所謂聖德神功不在禹下而又於春秋之書修明而表章之永使邦之俊乂島習而蛾述必以是焉比屋而將不昧於君君臣臣大一統之義有君而無臣非謂無志士之感而殿下之於崇儒重道可謂駕軼三代矣至若聲色芬華之微何嘗爲累於燕濩之地乎嗚呼我殿下之含恤茹痛四十年如一日聖心無樂乎南面而錦繡不御於褻服聲樂不近於燕處常御之室不施華來大布之服每至屢澣鵷班有禁綃袍羽林皆挿假貂而島夷之器玩不入於常供唐肆之紋緞永絶於服御眷眷治民之謨而未明求衣懇懇求賢之方而不遑當食迷離荒樂之漸無從而入曷不盛哉曷不休哉嗚呼大堯之協和萬邦舜禹之乃孝乃儉湯文之不邇聲色孔朱兩夫子之闡明道義惟聖上兼而有之而眞實踐履是誠宗社臣民萬億年無疆之福而其奈戊己餘孼種下生種梟音不改狼心相傳政令一下而煽動群疑綸綍一頒而誑惑衆聽周之營洛謂之築怨虞之命官謂之賄成夏禹之克儉而擬之以奢侈武王之不邇而譏之以聲色恩言之誕敷而謂之以虛文德敎之光明而謂之以外飾甚至以大聖人以禮制情之孝而敢欲漫漶之毁畵之長使聖德志事瞹然不顯而至于今無一介臣挺身聲討而罪人斯得辨聖誣於千載之下明聖德於百王之上者嗚呼痛矣聖度太寬王綱太恢好生之德及於群醜政宜革心歸化同我太平而舊染不悛凶肚益肆倡訛言而誣聖德指無而謂有架虛而鑿空遂敢以尊聖德辨聖誣謂之以承望而謟媚國家何負於此輩而乃忍若是此而不已則懲討之法有名無實而明義之書無地可讀臣所以寤寐腐心思欲手剔而口臠也伏願聖明以臣瀝血之章昭示中外使奸萌折而妖氛息以爲宗社臣民之幸焉批以首言貽謨與求賢之道爾言甚好當留意於是其餘諸件有其然處亦有不然者爾其勿辭察職
정조 23년 · 강
敍前上護軍金載瓚
정조 23년 · 목
敎曰嘗聞古有一儒臣封章輒百拜以實頭辭謹百拜之語及老而筋力不逮則減爲五十拜又改頭辭以謹五十拜近有一重臣按藩着名於狀本也番番必盥手正衣冠視諸以軍銜辭樞銜借他手塡已名者其敬謹縝密與疏闊顚錯不啻較三十里而已安得不爲重臣深惜之然而飭旣施前上護軍金載瓚敍用
정조 23년 · 강
命關東都試居首人直赴殿試
정조 23년 · 목
兵曹啓言觀此江原監司南公轍啓本則選武軍官都試時南周運居首陳鴻謨之次馬兵都試時韓光佑居首洪致九之次原州江陵鐵原三鎭勸武軍官及別武士都試時勸武軍官元仁壽居首云矣居首南周運韓光佑元仁壽似當依法典直赴殿試之次陳鴻謨洪致九亦當直赴會試而係干恩典請上裁從之
정조 23년 · 목
僚屬李魯春申大羽入參講說見講學廳日記
정조 23년 · 강
諸承旨持公事入侍于誠正閣召見吏曹判書徐龍輔
정조 23년 · 강
遞承旨李基讓以曺允大代之前望也
정조 23년 · 강
命來十八日專經武臣殿講爲之
정조 23년 · 목
政院以殿講日次啓稟有是命
정조 23년 · 강
命冬至使以進賀兼謝恩使稱號使臣更爲差出
정조 23년 · 목
備邊司啓言祔廟勅旣爲順付於回還使臣進賀謝恩竝當兼付於今番冬至使行使名以進賀兼謝恩使稱號三使臣令該曹隨品更爲差出進賀方物一起亦令該曹照例磨鍊祔廟賀表順付謝表及方物入送咨文請令文任及知製敎卽爲撰出允之
정조 23년 · 목
因彝正呈辭敎以詞訟劇地委屬可悶許遞其代今日政差出
정조 23년 · 목
進賀兼謝恩正使望筒以大臣擬入敎以依近例一品重臣中擬入事分付○以金載瓚爲進賀兼謝恩正使尹行元爲左尹徐美修爲禮曹參議徐有大爲知訓鍊尹東晩爲副總管
정조 23년 · 강
命進賀兼謝恩正使金載瓚判中樞下批
정조 23년 · 목
敎曰近例之一品中上使者例付判樞進賀兼謝恩正使金載瓚判中樞下批事分付
정조 23년 · 강
掌令鄭澣疏陳母病乞遞批許救護
정조 23년 · 강
京外儒生金雲柱等六百二十七人疏請故執義韓元震褒贈之典批許議大臣以聞
정조 23년 · 목
疏略曰伏念世道之貿貿鄕塾之寥寥莫今日若也窮經而致用者已矣難見而誦言而通義者亦不多得環視一世不啻差土墻之當面則自不得不有懷前輩至於明發而不寐嗟乎臣等所居之鄕古稱多藏修讀書之士矣蓋自先正臣宋時烈出而學宗考亭義秉春秋明天理而淑人心倡來學而闢邪說屹然爲士林之魁斗而群儒宿德之雲合影從同道相傳者蔚然湖海之間至於再傳而得故儒臣韓元震則先正所傳孔朱之微言奧義蓋莫不發揮而無遺憾矣蓋元震生挺人豪之資早悅爲己之學遊於先正臣權尙夏之門尙夏與之語數日喟然嘆曰此子年纔弱冠上自天人性命之學以至兵農律曆之語靡不探其源而涉其流眞命世之奇才遂贈詩以奬之曰妙歲高才學孔朱說經精博似君無自是元震旣承密傳之訣參以自得之妙以聞一知十之才加人百已千之工小而無內者剖析以精之大而無外者混淪以合之或大分而細分或離看而合看其論理氣之源流則曰非一物中爲一物無先後處有先後其論性理二字之名義則曰在天曰理而不可曰性在人物曰性而不可曰理然而性理本是一物故亦有互換說去者其論本然氣質之性則曰就氣中單指其理爲本然之性兼指其氣爲氣質之性其論太極五常則曰太極超形氣而爲言五常因氣質而成名其論人物之性則曰有人物皆同之性太極是已萬物之一原也有人與人同物與物同之性五常是已一原之分殊也有人人不同物物不同之性氣質之性是已分殊之分殊也其論心與氣質則曰心是離氣質不得未發之心謂之本善者氣不用事故也若兼言氣質則心有善惡而湛然虛明未發氣象淸濁粹駁氣稟本色其論知覺之說則曰水有終始萬物之象智有兼包四德之體故知覺雖專一心之妙不害爲智之用也其論四端七情則曰心性無二歧理氣無二發語類所載理發氣發之說若非記錄之誤必是初年未定之論此皆勇往直前的見道體因朱子已成之訓而益闡其微蘊辨諸家愈久之失而咸準乎至理憂之深而慮之遠得之心而筆之書經義記聞錄出而大易庸學之旨炳然若丹靑朱子言論同異攷作而紫陽初晩之見瞭然如指掌若其儀禮補編之成焉而一王之治謨群聖之制作昭布旁達統宗歸極包括于百家程章乎萬世有非一時能言著書之士所可窺其藩屛者也蓋其平生言行一以朱子爲準則而一有務立新奇背馳朱子者則雖訓詁之末名物之細必痛辨力斥嚴若斧鉞而尤嚴於春秋尊攘之義以許衡之服事胡元謂萬世之罪人使環湖中數百里之間雖三尺童子皆知朱子之不敢不尊異端之不可不闢夷狄之不當與正統者皆元震之力也惟我寧考英宗大王光御之初邱園玉帛先及元震聖諭諄複側席延佇元震感激殊遇勉回遐心登對進修之堂討論經史之旨天命人心鄿向眷顧之際陰陽淑慝消長往復之幾上下數千百言與伊川邇英之對紫陽延和之奏後前一揆而若其慨丙丁之深羞討辛壬之諸賊明義理於赫日華月重國勢於九鼎大呂則其功烈之在於國及於人又非林下獨善者所可與論也惟其淑慝之辨嚴故慍不殄於群小出處之義正故身不安於朝廷退守東岡返遂初服全體大用之學菀於草莾堯舜君民之志遜于湖海敎迪止於亟丈官銜儉於臺閣於君子分定之地雖若無加損而在後學尙慕之心安得無咨歎也哉伏願殿下亟命有司表章其德業寵之以貤贈侈之以易名以爲光士林振士風之地焉批以疏辭事係褒贈難以例批許令議于大臣以聞
정조 23년 · 목
僚屬鄭日煥金羲淳入參講說見講學廳日記
정조 23년 · 강
遣禮房承旨馳詣宗廟景慕宮奉審摘奸
정조 23년 · 강
遞戶曹參判尹東晩左尹尹行元
정조 23년 · 목
因東晩初度呈辭敎以與未肅拜亞尹許遞令該曹明日政差出
정조 23년 · 강
命全羅左水營軍物公廨修改時監董人施賞有差
정조 23년 · 목
全羅前左水使趙岱狀啓以爲臣營公廨倉舍之頹圮者旗幟舟什錚鼓之毁傷者其在重邊圉之道不可不改建新備使臣營虞候洪禹九土校閑良金夢瑀等責以幹役首尾九朔今纔告成凡此等修擧之後照數登聞論賞激勸多有已例故修改數爻開坐于後洪禹九等論賞一款請令該曹稟處○戰船器械新備秩中五方旗五面高招旗五面黃門旗二面角旗四面黑旗一面帳幕一坐喇叭三雙藍戰帶十二件鋪陳一件地衣九件三絃鼓一坐長鼓一坐行鼓一坐鑼一雙錚一坐嵇琴一雙靑挾袖十五領紅號衣八領靑號衣四領戰笠四件木紅天翼六領苧布天翼八領靑快子二領兵船前後帆風席四件待變醬四石遮日一件修改秩長箭二千箇交子弓一百張公廨改建秩望美樓十二間緩輕樓十二間西門樓十二間南門層樓二十二間中營衙舍十四間倉舍三十四間○兵曹啓言今此全羅左水營軍物之新備或修改者數旣不多公廨之改建者雖爲百餘間而亦與新建有異則監董人之論賞未免屑越請置之敎以公廨百餘間之修繕可謂大修擧虞候洪禹九依例加資土校亦爲成給帖加以爲奬勸之地
정조 23년 · 강
施壯勇營捉虎軍等賞格
정조 23년 · 목
壯勇營啓言本營牙兵等私獵於楊州地矣大虎一頭捉得封進而捉虎軍姓名別單書入○別單先殺牙兵金重碩木五疋布三疋再殺牙兵朴快同三殺牙兵李龍得各木四疋布二疋竝內下
정조 23년 · 강
命御營廳捉虎軍等施賞皮張給該大將
정조 23년 · 목
御營廳因司僕寺報狀箭串場內捉虎事定將校率領砲手今月初七日出送行獵矣中豹一頭捉得於新峴北邊故謹此封進敎以皮張卿處賜給賞格別單書入仍爲撤獵○別單領去將校權有經金命海各弓矢一部先殺砲手孫漢佑木四疋布二疋再殺砲手金玉尙三殺砲手金漢吉各木三疋布一疋竝內下
정조 23년 · 목
僚屬李魯春兪漢雋入參講說見講學廳日記
정조 23년 · 강
行藥院入診及諸承旨持公事入侍于誠正閣
정조 23년 · 강
右議政李時秀箚陳故執義韓元震爵諡之議義難參論賜批
정조 23년 · 목
箚略曰昨者吏曹郞官以儒生金雲柱等上疏批旨來傳于臣有議于大臣以聞之命矣其疏所請卽故執義韓元震爵諡事也臣旣猥參台司職當獻議而臣嘗見元震文集詆辱臣母之高祖文敬公尹宣擧曾祖文成公尹拯兩世靡有紀極今其褒贈之議在臣私義實難參論成命之下末由奉行亟命譴遞批以私義固然卿須安心視事仍敎以此批答遣史官傳諭
정조 23년 · 강
以李尙度爲承旨前望也
정조 23년 · 강
吏曹參判李祖承疏陳祖母病乞遞賜例批
정조 23년 · 강
還給戶曹參議洪樂恒呈辭
정조 23년 · 목
因樂恒再度呈辭敎以旣非緊任則何可尋單此呈辭還給
정조 23년 · 강
有政吏曹參議尹光普兵曹判書李在學進
정조 23년 · 목
以李基讓爲戶曹參判曺允大爲右尹李義述爲聞慶縣監金載瓚判府事單付
정조 23년 · 강
命故執義韓元震贈正卿
정조 23년 · 목
吏曹啓言以故執義韓元震貤贈易名事有議于大臣之命矣遣郞官問于大臣則左議政沈煥之以爲故執義韓元震以湖海豪傑之姿學有淵源才兼經綸論道訓士四十餘年蔚然爲當世儒林之所推仰若其官不踰於臺閣功未著于朝野至于今畿湖有識之士蓋多尙論而咨嗟者矣乃有京外儒生之封章請贈爵諡而許令廟堂獻議臣謹按列聖朝故事林下遺賢官不稱德而世有公議以徹宸聰則施以褒贈之典者磊落相望然而德業事功有等數亦難一以槪之矣臣竊謂故執義韓元震褒以正卿贈職之典以彰其賢且慰多士之望而如議諡一節係是非常之典未敢輕議此則請置之右議政李時秀嫌不獻議云矣大臣之議如此請上裁敎以依大臣議施行
정조 23년 · 강
遞吏曹參判李祖承以李書九代之前望也
정조 23년 · 목
敎曰吏曹受由參判許遞前望單子入之待下批牌招
정조 23년 · 강
遞刑曹判書李得臣
정조 23년 · 목
敎曰詞訟之任不可曠務在外刑曹判堂許遞與參判未差之代今日政差出待下批牌招察任
정조 23년 · 강
再政吏曹參判李書九參議尹光普進
정조 23년 · 목
以申獻朝爲承旨李義弼爲刑曹判書尹行元爲刑曹參判故執義韓元震贈吏曹判書
정조 23년 · 목
敎曰同副承旨許遞前望單子入之待下批牌招察任
정조 23년 · 목
敎以抄啓文臣金熙洛方有御製較寫之役本職臺銜許遞
정조 23년 · 강
刑曹參判尹行元疏辭新資賜例批
정조 23년 · 강
命湖西災結依狀請施行雙樹安興兩山城還餉乙卯分俵條中公州等五邑穀姑許仍留牙山貢津倉所屬七邑大同米依前裝載推奴徵債防塞
정조 23년 · 목
備局啓言卽見忠淸監司李泰永災實分等狀啓則平澤等十五邑置之之次公州等三十九邑一鎭置之稍實尤甚名色不爲擧論仍以爲今歲新舊應頉災合爲四千七百八十七結二十七負五束前下事目災六百結外不足災四千一百八十七結一十七負五束特許加劃後錄諸條竝請令廟堂稟旨分付矣其一牙山貢津倉所屬七邑大同米裝載依前擧行事也其一雙樹山城軍餉米太之今春分俵於公州等五邑者爲四千四百餘石乙卯春分俵於公州等九邑者其後連以三分一還納本城而目今餘在又爲一千八百餘石安興山城軍餉米今春分俵於泰安等四邑者爲一千七百八十石乙卯春泰安分俵條之未及還納者又爲九百餘石而兩山城今春分俵條竝於秋糴時還納本城乙卯條餘在者亦令還納而其中公州石城恩津林川泰安等五邑還穀自來零星民力猶未快紓乙卯分俵條一千七百餘石姑許仍留該邑待明秋輸納本城事也其一推奴徵債依例防塞事也分等依狀請施行沿峽穡事雖有些少優劣論其大體足可謂一路之均豐而加請災結之爲四千一百八十七結稍違所料第伏念恤民之聖心不以樂歲而少弛至下向日特敎其在仰體德意之道若干災結不必靳持依所請施行而仍爲嚴飭均俵俾無把束冤徵之弊城餉事體至爲嚴重一向捧留於外邑雖甚未安五邑兩年條之一時竝督宜有軫念之道且乙卯分俵條數亦無多姑許闊狹未爲不可與牙山貢津倉七邑大同米依前裝載事及推奴徵債防塞事請一體許施允之
정조 23년 · 강
命一品謝使追差時行中所入人馬用當品使行例
정조 23년 · 목
兵曹啓言卽接司譯院手本則進賀兼謝恩使赴燕時正使軍官及堂上譯官比冬至使時各加一人所騎驛馬依例加把云矣拜表今旣不遠三南驛馬勢難及期上來在前臨時加定每以兩西驛馬入把今亦依此例平安道驛馬二匹自本道擇送灣府之意該道監司處請行移敎以馬何加把人當減額此草記還給此後當品節使先差追後一品謝使之時皆用此例事分付譯院亦令廟堂知悉
정조 23년 · 목
僚屬鄭日煥朴宗羽入參講說見講學廳日記
정조 23년 · 강
諸承旨持公享入侍于誠正閣
정조 23년 · 강
召見聞慶縣監李義述于誠正閣
정조 23년 · 강
推聞慶縣監李義述仍命畿湖守令中相換
정조 23년 · 목
承旨徐有聞啓言聞慶縣監李義述奏對之際做錯非細請推考從之○義述與堤川縣監李喆祚口傳相換
정조 23년 · 강
命正言姜浚欽除署經行公
정조 23년 · 목
政院啓言堤川縣監李義述憲府旣已署經諫院則大司諫閔昌爀獻納李垿牌不進司諫高宅謙在外正言姜浚欽未署經只有正言李東冕一人無備員署經何以爲之敎以未署經者除署經使之行公仍卽牌招
정조 23년 · 강
左尹曺允大以海西藩任時罪犯事陳疏請勘賜例批
정조 23년 · 목
疏略曰臣之罪犯已悉仰陳於向來爰辭今何敢覼縷而大抵人臣之所以藉手事君者莫先於嚴隄防一事耳尺係惡逆親屬無論年歲久近其在明張之義宜加防守之嚴而乃使逆姪任其行止以至於釣海渰死卽是臣平時玩愒不善管束之罪而屍身之不能搜拯檢驗之不得如例又何等疑慮之端也固當卽地嚴査詳細登聞而事會時急慮不及此遽因褊裨送探只慈土兵納招率爾馳啓辭意從忽前後處事節節顚妄一則臣罪二則臣罪乞新授職名亟賜收還仍治臣按藩不職之罪
정조 23년 · 강
戶曹參判李基讓疏請未出疆前往省先壠賜例批承旨鄭尙愚以母病陳疏徑何賜例批
정조 23년 · 강
副修撰金熙周疏陳父病徑尋鄕路賜例批
정조 23년 · 강
施賞壯勇營捉虎軍等
정조 23년 · 목
該營啓言本營牙兵等私獵於高陽地中虎一頭捉得封進而捉虎軍姓名別單書入○別單先殺牙兵崔益遜內下木四疋布二疋再殺牙兵金千起三殺牙兵李興龍各內下木三疋布一疋
정조 23년 · 강
遞承旨鄭尙愚以李儒慶崔獻重爲承旨幷前望也
정조 23년 · 강
命上齋生應製退行於再明日
정조 23년 · 목
敎曰上齋生進旣命先爲應講於明日如今冬晷勢難於一日內旣講又製上齋生應製退行於再明日卽令泮長知委俾無會且歸之弊
정조 23년 · 강
禁推禮曹參議徐美修推承旨申獻朝尋命美修分揀放送
정조 23년 · 목
政院啓言禮曹參議徐美修入來肅單書以軍銜旣入闕中本職不爲肅謝事甚未安請推考敎以以已遞之職銜書呈反面肅單有關格例況見任不過該曹之參議則昔有郞通時先爲階梯職者亦皆以將通銓郞力辭於漢學敎授等漫任乎近來朝廷之上四維未張反於似此猥雜屑越之處義無難爲之駭然甚矣此啓辭捧納承旨推考當者禁推○因美修囚單敎以分揀放送
정조 23년 · 목
以宋知濂爲持平權��爲判尹徐邁修爲知義禁
정조 23년 · 강
命二十一日輪對當次人與前次受點人皆令明日待令
정조 23년 · 강
御熙政堂行次對召見輪對官仍行專經文武臣漢學文臣日次儒生殿講專經文臣漢學文臣日次儒生殿講試官李時秀李秉鼎鄭大容金履永李顯默金近淳李敬參專經武臣殿講試官沈煥之李在學申大顯柳畊金熙華金益彬李煜
정조 23년 · 목
具翼善冠袞龍袍陞座試官率應講文武臣儒生入庭行禮訖先行次對仍命武臣儒生開講召見輪對官武臣儒生畢講後專經漢學文臣以次進講○左議政沈煥之曰日前表文事臣等之擧行誠爲顚錯惶悚之極不知所達矣予曰大臣異於諸宰格例間事何必深引此則有司之過也大抵事大交隣何等莫重而別使先來旣已渡江勅書印本亦爲出來則表文齎去之當爲與否何必更待使行回還後始乃議定耶旣以拜表爲名而不以表文齎去者已失事體而別定齎表官追後入送云者亦不成說矣所謂齎咨官名色卽無使行時之謂也至於齎表官則初無可據之已例且況表與咨輕重又有不同者乎大臣體重雖於似此節目間事或未及照檢固無關於世道治敎而有司堂上之不善擧行誠不成說矣予又曰近來朝遊之上四維未張而體例間事壞損無餘日前禮議事誠甚駭然矣所謂逡巡卽銓曹除拜以後事也至於見任則雖是美銜之階梯不過曰該曹參議而已豈可以日後之將通銓任竝與階梯而先引不當司之嫌耶此已萬萬可駭而日前政席三銓有私義之自引者云而其時適有承旨落點還收之事矣今筵聞以試官旣書進字旋又陳疏而以向來事爲引嫌之端而至以不爲頒布之承旨落點入於疏語云其所猥屑與禮議事一般矣亦豈非可駭之甚者乎已遞之官銜書呈肅單勿施之文蹟登諸章奏論以體貌全不成說矣國之爲國專在紀綱邊而近年以來漸就解弛畏謹之義全然不知屑越之事無難爲之觀其所以立朝者如是則其人之居家行檢可以推知今人於在家時不能遵守禮節故出而立朝則凡於格例間事如是放倒目下急務當以扶植頹綱振勵末俗爲第一義矣爲治之道古今異宜而目今時措之宜雖使善爲國者謀之亦不出於紀綱二字矣夫尊君卑臣雖是後世之規模若其嚴畏之義截如堂陸亦不得不遵守而講明之矣若自小官時以畏之一字念念做去則雖致位崇顯亦可以推是心行之而近來年少新進輩類多反是全不知懼殊可歎也朝廷體貌必以格例爲維持之資則天官佐貳極爲淸選似此等事宜若知得而其所昧例若是其甚此不可以微事看作尋常其所規正責在卿等矣
정조 23년 · 강
漢學文臣殿講及專經文武臣殿講居首人施賞
정조 23년 · 목
敎曰漢學文臣殿講居首副司果趙得永專經文臣殿講居首成均館學諭金聖灝專經武臣殿講居首軍器寺正洪達三依定式各兒馬帖一隻賜給
정조 23년 · 목
僚屬鄭日煥兪漢雋入參講說見講學廳日記
정조 23년 · 목
右議政沈煥之啓言松禁之當嚴京外同然而都城四山事體尤重凡所以培植護養之方宜有經畵另行禁飭臣於年前待罪本兵曾以此意有所仰奏矣近聞令久解弛新播未見蔚密舊種漸就童濯此亦關係法綱之一端各營將臣間多遞易前頭擧行之勤慢將自本司時加考察如有不謹之處該營將臣及所掌參軍當爲論勘請以此意出擧條申明嚴飭從之敎以名之曰飭禁又復解弛云者寧有如許國綱乎先從怠忽營門該將臣隨聞見施以懲一之典
정조 23년 · 강
命兩湖堤堰疏築處遣備郞考察
정조 23년 · 목
左議政沈煥之啓言堤堰修築遣備郞摘奸之意前左相向有筵奏矣今則秋序已過疏濬之役想亦告訖兩湖諸邑中如洪州順天等功役最大之處及軍點時從附近修築之邑請分遣備郞抽栍摘奸以考其勤慢敎以萬一依舊不能盡心疏築卽亦國綱所在爲先依卿言考察慢者勘罪又啓言摘奸備郞當爲擇送而新差備郞多未入仕請以實職中可合人姑爲相換仍令該曹待實職窠卽爲次次還付從之
정조 23년 · 강
罷禮曹參議徐美修職
정조 23년 · 목
左議政沈煥之啓言禮曹參議徐美修入闕肅拜之時方帶實職而官銜以軍職書呈者甚違法例有關朝綱請施譴罷之典從之
정조 23년 · 강
罷吏曹參議尹光普職
정조 23년 · 목
左議政沈煥之啓言吏曹參議尹光普敢引無義之嫌以親臨殿講時考官旣書進字旋又逡巡由前由後處事乖當請施譴罷之典從之
정조 23년 · 강
命洪原縣撥站移設事依狀請許施
정조 23년 · 목
左議政沈煥之啓言卽見咸鏡監司具㢞狀啓則枚擧南兵使崔景岳所報北靑舊院臺撥所革罷洪原大門撥移設於平浦站事請令廟堂稟處矣步撥之三十里置一站本有成典雖難輕議移設本道各站亦或有相距四五十里者道帥臣旣以兩邑俱便爲言依所請使之從便移設撥路將卒自有定額而似聞本道各邑規例不同將卒多寡或有什佰倍蓰之處云雖未知中間沿革之如何而第以此狀啓觀之責立之價皆自民結收捧云爾則一人增額其弊可知令道臣先從此等處考諸成式參以事情一通釐正後以其形止卽報本司之意請一體分付從之
정조 23년 · 목
右議政李時秀啓言今日殿講時儒生有春秋應講之人而春秋籤筒不爲待令請當該泮堂推考從之
정조 23년 · 강
命廣興令李學彬改差
정조 23년 · 목
戶曹判書趙鎭寬啓言廣興令李學彬自來抱病而職次在江上不能如意往來公務已多積滯頒祿在近不可不變通請改差更於他司中依例差出從之
정조 23년 · 강
命河龍彬鄭光賓冒稱名臣後裔之罪照律嚴繩當該勲府堂上捧現告施以譴罷之典
정조 23년 · 목
禮曹判書金文淳啓言晉山府院君文忠公河崙墓在於楊州地云而輿地勝覽則以在於晉州載錄故詳探報來之意發關兩道矣卽見晉州牧使尹魯東所報則文忠公墓在於州北梧耳坊而舊碑缺折無傳丙申重立短碣邑誌所載碑文記蹟亦無差爽爲辭而且接楊州牧使徐榮輔所報則本州三角洞有一古墓古老傳稱河政丞墓而旣無碑碣終難準信爲辭矣文忠公墓在楊州之說雖出於所謂嫡長孫河龍彬而以兩邑所報觀之楊州云云極爲虛謊晉州邑報如是明的致祭日子更擇設行於晉州墓在之地恐合事宜而至於嫡長孫事追見晉州牧使所報則文忠公子孫河慶碩在咸陽地而持其父漢通甲午年呈上言出奉祀立案來現云故取考臣曹謄錄則因晉州幼學河應淸等上言文忠公河崙宗派中絶以其旁孫漢通定爲奉祀事筵達蒙允成給立案矣旣定祀孫則勲府之忽以龍彬爲嫡長孫者未知有何所據而且聞龍彬非渠本名乃冒他人已口傳之名云事之怪駭莫甚於此更令勲府趁今査正斷不可已故敢達矣右議政李時秀啓言今聞禮曹判書所奏所謂河龍彬事萬萬駭痛無主之山托以晉山之墓非祀孫而假稱祀孫至於假名冒錄於勲府者論其罪狀大關倫紀自當如律勘處不覈眞僞許其冒錄勲府難免其責請當該堂上捧現告施以譴罷之典從之○執義沈奎魯啓言近來人心陷溺名敎斁敗蠢蠢無識之輩比比有換父易祖得罪倫紀之事矣卽於筵中伏聞河龍彬事則卽一變怪事也文忠公河崙是何等元勲名相龍彬之非其祖而冒稱直孫者萬萬駭悖又於向時伏聞前營將鄭光賓者冒稱故監司鄭百昌之孫亦與龍彬別無異同如渠蟣蝨卑賤之輩雖不足責而關係於名敎風化亦不可以不足論而不論也請河龍彬鄭光賓竝令有司照律嚴繩從之
정조 23년 · 강
命黃海水使申大觀改差
정조 23년 · 목
兵曹判書李在學啓言卽見黃海水使申大觀所報則與新除授統禦使李文爀有親査應避之嫌乞卽遞改云相避之法在下當遞請申大觀改差從之
정조 23년 · 강
飭試講儒生等奉覽璿源譜略
정조 23년 · 목
同成均李秉鼎啓言近來儒生多未及奉覽璿源譜略故試場講席間有犯諱而見黜者雖以今日講儒觀之亦可推知從今以後以奉覽譜牒必敬必愼之意自成均館另飭多士書付擧條於壁上似好故敢達矣從之
정조 23년 · 강
推試官李貞運仍命減下
정조 23년 · 목
承旨徐有聞啓言諸試官皆已就座而試官李貞運不爲趁時入來極涉未安請推考敎以爲先推考試官減下其代典籍李敬參爲之
정조 23년 · 강
禁推承旨李儒慶尋命分揀放送
정조 23년 · 목
殿座時不卽陞殿也○因囚單放送
정조 23년 · 강
汰注書尹孝植仍命李允謙仍察
정조 23년 · 목
敎曰當該假注書尹孝植汰去前假注書李允謙仍察
정조 23년 · 강
命工曹佐郞李羲文前職仍任前令沈周賢他司更爲相換當該銓堂推考
정조 23년 · 강
命司謁尹得運令攸司科治
정조 23년 · 목
輪對官入侍時不善擧行也
정조 23년 · 강
命齋任韓用鍵停擧應講儒生韓弘德停擧分揀李得賢定配抱川縣
정조 23년 · 목
敎曰三月差任尙不熟習之當該齋任幼學韓用鍵停擧○敎曰應講儒生韓弘德聞是鄕人今番則停擧分揀○敎曰應講儒生李得賢本職濟用奉事爲先汰去令該府定配於抱川本鄕
정조 23년 · 강
命左議政沈煥之焚黃呈辭捧入
정조 23년 · 목
敎曰大拜後尙未榮掃焚黃而以宮享取稟之未下不爲呈告云曲體之道何循常例左相親山焚黃呈辭令該房卽爲捧入
정조 23년 · 강
遞刑曹參判尹行元以李冕膺代之前望也
정조 23년 · 목
敎曰未肅拜刑曹參判許遞前望單子入之待下批牌招察任
정조 23년 · 목
以鄭大容爲工曹參判韓淳爲智陵參奉淳初仕也李長喆爲黃海水使
정조 23년 · 강
命橫城等兩邑太還換作事依前行會施行該道臣推考
정조 23년 · 목
備邊司啓言頃因江原監司南公轍狀啓橫城安峽兩邑太還姑爲從略準折換作之意覆啓行會矣卽見該監司狀啓則以爲橫城還穀中太一種多至萬餘石一戶所受或爲七八石或爲五六石辦納之節極爲艱辛租粟則不過爲二千五百餘石種子口食每患苟艱安峽太還六千餘石比之民戶亦爲偏多而小豆則只爲三百餘石種子分糶每有不足故兩邑穀簿詳加斟酌民情穡事互相較量枚擧事狀有所陳聞非不知穀名換作之在所難愼而今又以此數中更加減剋則實非從民願救邑弊之道橫城太還中一千石則以租一千二百五十石準折換作二千石則以粟二千四百石準折換作安峽太還中一千石以小豆七百五十石準折換作事請令廟堂稟旨分付矣兩邑太還之有難一時換作前已覆奏而道啓論列又復如此可知其民邑事情之有不獲已第念各種之從便收捧雖似省弊正穀之多數貯蓄終必食效苟欲漸次變通亦豈無措處之道而覆啓知委之後復煩陳請殊涉未安該道臣推考使之依前行會施行今年換作外餘數待明春或移轉他邑而量宜裒益或換錄衙門而平均分留以爲方便矯捄之地事請一體分付允之
정조 23년 · 강
命關東災結加劃事依狀請許施
정조 23년 · 목
備邊司啓言卽見江原監司南公轍災實分等狀啓則尤甚名色不爲擧論原州等七邑置之之次寧越等十九邑置之稍實仍以爲本道今年穡事近年中稍豐而關以東諸邑依山傍海雖大登之歲降續瘠薄之地磽确淤洳之處間或有初不付種者又或有付種而未穫等災名而晩移禾穀之被損亦爲無處不然事目災八十結外不足災一百十一結八十五負三束依數準許推奴徵債亦係擾民之端限明秋防塞事竝請令廟堂稟旨分付矣分等依狀請施行加請災結較諸畓總參以年事不至過濫與推奴徵債防塞事請一體許施允之
정조 23년 · 강
命秋曹囚尹得運考律嚴勘
정조 23년 · 목
該曹啓言司謁尹得運招辭以爲渠以當該司謁今日輪對官入侍時不善擧行多有顚錯之事死無所惜云請自臣曹考律嚴勘允之
정조 23년 · 목
僚屬李魯春朴宗羽入參講說見講學廳日記
정조 23년 · 강
設上齋生應製于泮宮
정조 23년 · 목
以敢肅使者爲賦題擬本朝太學生等謝印頒雅誦藏于尊經閣申復月講之式爲箋題米賤家家酒盞寬爲七言古詩題門聽長者車爲七言二十韻排律題遣史官于泮宮收券以來入門二百四十八人收券賦一百十五張箋五十一張古詩四十一張排律二十七張
정조 23년 · 강
飭華城邑校輩憑藉勿禁帖勒斫私養山樹木之弊
정조 23년 · 목
敎曰今聞奉命行回奏外營隣近處邑校稱以橋梁或水桶所用持判官勿禁帖四出勒斫士庶丘木在在未免濯濯年復年來愈往愈甚云者豈不駭然之甚乎雖曰應用之不可已者其可縱校行惡不之禁戢乎近於莫重植木之節朝家一心憧憧以朝家爲園寢植木欲望其蒼鬱之心反隅於隣邑士庶各愛其山松梓之心則彼士庶見困者之心果如何旣往雖不必一一追加嚴懲此後隣邑私養山斫取樹木一款各別嚴禁雖於橋梁所用亦勿以判官一張禁帖施行必皆關由外使又必錄其株數以待來頭奉命摘奸時憑考事分付外使處亦令畿伯遍飭華城隣近邑雖有華城勿禁帖除非外使公文之許施者切勿施行事曉諭民間俾知此諭之亦出於爲所重
정조 23년 · 강
以李時秀爲內醫都提調前望也
정조 23년 · 강
命黃海監司朴基正災實分等狀啓中加請災結及江都選武布代錢輸送牙兵入防停止推奴徵債防塞事竝依施
정조 23년 · 목
備局啓言卽見黃海監司朴基正災實分等狀啓則尤甚名色不爲擧論海州等七邑置之之次黃州等十六邑置之稍實仍以爲事目災二百結外不足災四百六十一結二十九負七束特許加劃後錄諸條竝請令廟堂稟旨分付矣其一江都所送選武布依近例代錢輸送事也其一牙兵入防停止事也其一推奴徵債限明秋防塞事也分等依狀請施行年事雖幸豐熟濱海素多斥鹵加請災結頗爲精約準數劃給以爲均俵之地江都選武布之代錢輸送牙兵入防之停止俱有近例與推奴徵債防塞事請竝許施允之
정조 23년 · 강
命文武臣殿講居不禁推人等竝分揀放送
정조 23년 · 목
漢學文臣李存秀李錫夏專經文臣金喆修李游夏任百禧柳��李惟采安益謙李敬參李泰熙朴昌擧專經武臣李國世徐良輔李彬柳英逵以昨日殿講居不依例禁推○義禁府啓言司成李錫夏檢閱李存秀等推考事傳旨啓下矣今方待命拿囚而時任閣臣勿爲拿囚載在大典通編李存秀留置待命所待開坐捧供敎以今番則分揀放送又因金喆修等囚單竝敎以分揀放送
정조 23년 · 강
考下上齋生應製試券入格人等施賞有差仍命日次講製居首儒生明日比較
정조 23년 · 목
賦二下進士崔壽亨李東師具康箋三中進士趙學愼古詩三上進士成烈生員李英玉排律三上進士趙良鎭李在璣竝比較賦三上生員宋文晦張漢栻各雅誦一件白綿紙二卷三中進士李大圭等七人箋草三中生員趙豊鎭古詩三中進士申在陽排律三中進士金熙臣蔡弘臣生員李鐸遠各雅誦一件白綿紙一卷賦三下生員鄭國輝等四人草三下生員李翼舜等八人箋三下一進士南鼎寬三下二進士李鍾夏三下進士李志淵等二人草三下生員沈鍈等四人古詩三下進士柳之和等十三人排律三下進士金鎭白各雅誦一件賜給○敎曰昨日日次殿講比較儒生欲於後次殿講同爲比較更思方物封裹看品殿座在於明日矣凌晨臨殿酬應則一也純通儒生三人以講比較應製箋賦排律古詩居首人亦以製述比較試官明日入來人中右相禮戶判爲考官讀券官入直閣臣玉堂爲參考官對讀官處所熙政堂爲之事分付又敎曰應製入格儒生明日來待
정조 23년 · 강
命假注書呂東植嚴囚待下敎捧供
정조 23년 · 목
承旨李尙度啓言昨日次對擧條中多有錯雜誤書處又於前營將鄭光賓照律傳旨亦不書以下義禁府揆以事體萬萬可駭當該假注書呂東植所當重勘而本院請推之外無他可施之罰何以爲之敎以其所不識東西可謂愈往愈甚大抵專由於不能小心之致眞所謂非才之罪爲先令該府嚴囚待下敎捧供以聞
정조 23년 · 강
命壯勇營降定燈籠軍前哨官柳命源分揀
정조 23년 · 강
命江華府都試居首人直赴殿試
정조 23년 · 목
兵曹啓言觀此江華留守洪明浩啓本則本府武旅壯旅義旅別抄勸武及舟師校卒今春秋都試時勸武軍官閑良李敬培春等居首壯旅左列別案軍官閑良金鍾肅秋等居首云李敬培等似當依法典直赴殿試請上裁從之
정조 23년 · 강
御熙政堂召見文武新恩及七夕製入格儒生
정조 23년 · 목
敎曰今日文武新恩謝恩時當於熙政堂親臨召見該房知悉
정조 23년 · 강
命訓鍊都正申應周令該府拿問捧口招以聞掌務官令攸司科治尋命掌務官嚴飭放送
정조 23년 · 목
刑曹啓言訓鍊院掌務官池守彬係是出身請移義禁府處之敎以何足責後勿如是之意嚴飭放送
정조 23년 · 강
拿處典籍李敬參尋分揀